**Iranin ilmaiskut Israeliin 2024** (Iranin nimi **Operaatio tosi lupaus**) tapahtuivat 13.–14. huhtikuuta 2024, kun Iranin vallankumouskaarti laukaisi suuren määrän ohjuksia ja räjähdelennokkeja Israelia vastaan. Israel kertoi torjuneensa lähes kaikki hyökkäävät projektiilit. Ilmahyökkäys oli vastaus Israelin tekemään ilmaiskuun Iranin suurlähetystöön Syyriassa, joka tappoi 16 ihmistä. Kyseessä on ensimmäinen kerta, kun Iran hyökkää suoraan Israeliin, vaikka maiden välit ovatkin olleet kymmenkä vuosia hyvin jännitteiset.

Tausta
------

*Pääartikkeli: Gazan sota 2023–*
Tapahtumien taustalla on 7. lokakuuta 2023 alkanut Israelin ja Gazaa hallitsevan Hamasin välinen sota. Sota alkoi Hamasin hyökkäyksestä Israeliin ja Israel vastasi tähän valtaamalla alueita Gazassa. Iran on Israelin vihollinen ja syyttänyt sitä palestiinalaisten kansanmurhasta Gazassa. Myös libanonilainen Hizbollah on taistellut sodassa Israelia vastaan.

1. huhtikuuta 2024 Israel teki ilmaiskun yhtä Iranin suurlähetystön rakennusta vastaan Damaskoksessa Syyriassa. Israel ei ole myöntänyt iskua. Iskussa kuoli 16 ihmistä, mukaanlukien Iranin Quds-joukkojen prikaatikenraalin ja seitsemän muuta vallankumouskaartin upseeria. Iran vannoi kostoa ja ilmoitti ilmaiskun mahdollisuudesta. Yhdysvallat ja useat muut länsimaat varoittivat Irania iskemästä Israeliin, koska se voisi johtaa suurempaan sotaan Lähi-idässä. Israel ilmoitti vastaavansa tälläiseen iskuun sotilasoperaatiolla Iranin maaperällä. Iran uhkasi iskeä myös Yhdysvaltojen Lähi-idän tukikohtia vastaan. Muutamaa päivää ennen Iranin iskuja Yhdysvaltain ja Israelin tiedustelupalvelut varoittivat iskun suuresta todennäköisyydestä ja Israel alkoi valmistautua siihen.

Hyökkäys
--------

Iranista ammuttiin illalla 13. huhtikuuta risteilyohjuksia, ballistia ohjuksia ja räjähdelennokkeja kohti Israelia. Hyökkäys kesti noin viisi tuntia.

Iranin lisäksi muutamat sitä tukevat Lähi-idän järjestöt hyökkäsivät samalla Israeliin. Hizbollah ampui Libanonista Grad-raketteja Golanin kukkuloille ja Huthit lennokkeja Jemenistä kohti Israelia.

Hyökkääviä projektiileja oli todennäköisesti yhteensä yli 300 kappaletta. Arvioiden mukaan hyökkäyksessä oli mukana yli 170 lennokkia, yli 30 risteilyohjusta ja yli 120 maasta laukaistavaa ballistista ohjusta.

Israelin mukaan 99 prosenttia kohtitulevista projektiileista torjuttiin ja niistä suuri osa jo ennen, kuin ne tulivat Israelin rajojen sisälle. Torjunnassa käytettiin Arrow 3-, Daavidin linko- ja Rautakupoli-ilmatorjuntaohjusjärjestelmiä. Hyökkääviä laitteita torjui myös Iso-Britannian, Jordanian ja Yhdysvaltojen hävittäjälentokoneet sekä Yhdysvaltain Patriot-ohjukset ja sotalaivat. Ranskan laivasto osallistui torjuntaan tutka-avulla.

Lähteet
-------

1. ↑  Patrick Wintour, Patrick Wintour Diplomatic editor: Iran vows revenge after two generals killed in Israeli strike on Syria consulate *The Guardian*.  1.4.2024. Viitattu 15.4.2024. (englanniksi)
2. 1 2  STT, Arttu Mäkelä, IS, Tommi Hannula HS, Nelli Lapintie, Joona Laukkanen: Iran hyökkäsi Israeliin – tämä tiedetään nyt *Ilta-Sanomat*.  14.4.2024. Viitattu 15.4.2024.
3. ↑  Iranin isku Israeliin | Ennennäkemätön hyökkäys selitettynä: Miksi ja miten Iran iski Israeliin? *Helsingin Sanomat*.  14.4.2024. Viitattu 15.4.2024.